CELEX: 32015D0800
Language: et
Date: 2015-05-21 00:00:00
Title: Nõukogu otsus (ÜVJP) 2015/800, 21. mai 2015, millega muudetakse otsust 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya), ja pikendatakse selle kehtivust

22.5.2015   
            
            
               ET
            
            
               Euroopa Liidu Teataja
            
            
               L 127/22
            
         NÕUKOGU OTSUS (ÜVJP) 2015/800,
   21. mai 2015,
   millega muudetakse otsust 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya), ja pikendatakse selle kehtivust
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 28, artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 22. mail 2013 vastu otsuse 2013/233/ÜVJP, (1) mis käsitleb Euroopa Liidu integreeritud piirihalduse abimissiooni loomist Liibüas (EUBAM Libya). Otsuse 2013/233/ÜVJP kehtivusaeg lõpeb 21. mail 2015.
            
         
               (2)
            
            
               Nõukogu võttis 20. mail 2014 vastu otsuse 2014/294/ÜVJP (2), millega muudetakse otsust 2013/233/ÜVJP ja kehtestatakse lähtesumma kuni 21. maini 2015.
            
         
               (3)
            
            
               Liibüa julgeoleku- ja poliitilise olukorra tõttu paigutati EUBAM Libya isikkoosseis ümber ja selle arvu vähendati 2014. aasta lõpus piiratud hulgani, jätkates vähendamist 2015. aastal. Tulenevalt EUBAM Libya strateegilisest läbivaatamisest otsustas poliitika- ja julgeolekukomitee, et missiooni ootel olekut tuleks jätkata ning missiooni tuleks pikendada veel kuue kuu võrra, kuni 21. novembrini 2015.
            
         
               (4)
            
            
               Otsust 2013/233/ÜVJP tuleks seetõttu vastavalt muuta.
            
         
               (5)
            
            
               EUBAM Libya viiakse läbi olukorras, mis võib halveneda ja takistada aluslepingu artiklis 21 sätestatud liidu välistegevuse eesmärkide saavutamist,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2013/233/ÜVJP muudetakse järgmiselt:
   
               1)
            
            
               artikli 4 lõige 4 jäetakse välja;
            
         
               2)
            
            
               artiklit 6 muudetakse järgmiselt:
               
                           a)
                        
                        
                           lisatakse järgmine lõige:
                           „1a.   Missiooni juht esindab EUBAM Libyat selle vastutusalas. Missiooni juht võib delegeerida isikkoosseisu ja finantsküsimustega seotud juhtimisülesandeid tema üldvastutuse all olevatele EUBAM Libya isikkoosseisu liikmetele.”;
                     
                           b)
                        
                        
                           lõiked 4 ja 8 jäetakse välja;
                        
                     
         
               3)
            
            
               artikli 7 lõige 5 asendatakse järgmisega:
               „5.   Rahvusvahelise ja kohaliku isikkoosseisu töötingimused ning õigused ja kohustused sätestatakse EUBAM Libya ja isikkoosseisu asjaomaste liikmete vahel sõlmitavates lepingutes.”;
         
               4)
            
            
               lisatakse järgmine artikkel:
               „Artikkel 12a
               Õiguslik korraldus
               EUBAM Libyal on käesoleva otsuse rakendamiseks õigus hankida teenuseid ja kaupu, sõlmida lepinguid ja halduskokkuleppeid, värvata töötajaid, omada arvelduskontosid, omandada ja võõrandada vara, ennast kohustustest vabastada ning olla kohtus menetlusosaliseks.”;
         
               5)
            
            
               artikkel 13 asendatakse järgmisega:
               „Artikkel 13
               Rahastamiskord
               1.   EUBAM Libya tegevusega seonduvate kulutuste katmiseks ette nähtud lähtesumma ajavahemikuks 22. maist 2013 kuni 21. maini 2014 on 30 300 000 eurot.
               EUBAM Libya tegevusega seonduvate kulutuste katmiseks ette nähtud lähtesumma ajavahemikuks 22. maist 2014 kuni 21. novembrini 2015 on 26 200 000 eurot.
               2.   Kõiki kulutusi hallatakse vastavalt liidu üldeelarve suhtes kohaldatavatele eeskirjadele ja menetlustele. EUBAM Libya korraldatavates hankemenetlustes võivad piiranguteta osaleda kõik füüsilised ja juriidilised isikud. Lisaks ei kohaldata EUBAM Libya ostetavate kaupade suhtes päritolureegleid. Missioon võib komisjoni nõusolekul sõlmida tehnilisi kokkuleppeid liikmesriikidega, vastuvõtva riigiga, osalevate kolmandate riikidega ja teiste rahvusvaheliste osalejatega seoses EUBAM Libyale varustuse, teenuste ja tööruumide soetamisega.
               3.   EUBAM Libya vastutab missiooni eelarve täitmise eest. Sel eesmärgil allkirjastab EUBAM Libya komisjoniga lepingu.
               4.   Ilma et see piiraks EUBAM Libya ja selle isikkoosseisu staatust käsitlevate sätete kohaldamist, vastutab EUBAM Libya alates 22. maist 2015 volituste täitmisest tulenevate mis tahes nõuete ja kohustuste eest, välja arvatud nõuete eest, mis on seotud missiooni juhi tõsiste üleastumistega, mille eest vastutab tema.
               5.   Rahastamiskorra rakendamine ei piira artiklites 4, 5 ja 6 sätestatud käsuliini ning EUBAM Libya operatiivvajadusi, sealhulgas varustuse kokkusobivust ja meeskondade koostalitlusvõimet.
               6.   Kulutused on rahastamiskõlblikud alates lõikes 3 osutatud lepingu allkirjastamise kuupäevast.”;
         
               6)
            
            
               lisatakse järgmine artikkel:
               „Artikkel 13a
               Projektiüksus
               1.   EUBAM Libyal on projektiüksus missiooni eesmärkidega kooskõlas olevate ja mandaadi täitmist toetavate projektide kindlaksmääramiseks ja rakendamiseks. EUBAM Libya volitustega seotud valdkondades ja oma eesmärkide toetamiseks aitab EUBAM Libya asjakohaselt kaasa liikmesriikide ja kolmandate riikide poolt nende vastutusel rakendatavate projektide elluviimisele ja annab nendega seoses nõu.
               2.   Kui lõikest 3 ei tulene teisiti, on EUBAM Libya volitatud kasutama liikmesriikide või kolmandate riikide rahalist toetust, et rakendada projekte, mille puhul on leitud, et need täiendavad järjekindlal moel EUBAM Libya teisi tegevusi, kui projekt
               
                           —
                        
                        
                           on ette nähtud käesoleva otsuse finantsselgituses või
                        
                     
                           —
                        
                        
                           lisatakse missiooni juhi taotlusel mandaadi kestuse ajal muudatusena nimetatud finantsselgitusse.
                        
                     EUBAM Libya sõlmib kõnealuste riikidega kokkuleppe, millega reguleeritakse eelkõige erikorda seoses kolmandate osapoolte esitatud kaebuste lahendamisega, mis puudutavad kahju, mida EUBAM Libya on põhjustanud oma tegevuse või tegevusetusega kõnealuste riikide poolt talle kättesaadavaks tehtud vahendite kasutamisel. Ühelgi juhul ei või toetavad riigid pidada liitu või kõrget esindajat vastutavaks EUBAM Libya tegevuse või tegevusetuse eest kõnealuste riikide vahendite kasutamisel.
               3.   Projektiüksusele kolmandate riikide poolt antava rahalise toetuse vastuvõtmise kiidab heaks poliitika- ja julgeolekukomitee.”;
         
               7)
            
            
               artikli 16 teine lõik asendatakse järgmisega:
               „Seda kohaldatakse kuni 21. novembrini 2015.”
            
         Artikkel 2
   Käesolev otsus jõustub selle vastuvõtmise kuupäeval.
   Seda kohaldatakse alates 22. maist 2015.
   
      Brüssel, 21. mai 2015
      
         
            Nõukogu nimel
         
         
            eesistuja
         
         E. RINKĒVIČS
      
   
   
      (1)  Nõukogu 22. mai 2013. aasta otsus 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya) (ELT L 138, 24.5.2013, lk 15).
   
      (2)  Nõukogu 20. mai 2014. aasta otsus 2014/294/ÜVJP, millega muudetakse otsust 2013/233/ÜVJP, mis käsitleb Euroopa Liidu integreeritud piirihalduse abimissiooni Liibüas (EUBAM Libya) (ELT L 151, 21.5.2014, lk 24).